Järgnes karjäär, lühike ja mitte liialt edukas. Ma ei viitsi kõiki fakte vastavatest - ja siinsest paremini komponeeritud - artiklitest ümber kirjutada ja märgin vaid mõnda olulisemat asja. Nende esiksingel oli "Oh Bondage Up Yours!", millest on saanud üks klassikalisemaid punk-lugusid üldse. Mõned inimesed eelistavad selle loo varast live-versiooni, mis oli vist salvestatud Roxy's, kuid mulle endale meeldib stuudio-variant rohkem. Lihtsalt tundub, et noore Lora saksofoni valdamine oli veel sellisel tasemel, et tema soolod kõlavad stuudio rahulikumas õhkkonnas salvestatuna natuke paremini.. Kuigi X-Ray Spexi kontserdid olevat olnud väga muljetavaldavad, ei kõla paljas heliriba - ilma pildita ja kohaloleku tundeta - nii väga vapustavalt. Sama lugu on paljude punk-live'ide lindistustega tegelikult.